สวัสดีค่ะ รบกวนเรียนถามคุณค่ะ ตอนนี้เป็นโควิด แต่กักตัวครบ 10 วันแล้วค่ะ วันนี้เป็นวันที่ 11 แล้ว ก่อนหน้าจะเป็นโควิดเพิ่งผ่าตัดนิ่วในถุงน้ำดี เพื่อตัดถุงน้ำดีทิ้ง โดยการส่องกล้อง หลังจากออกจากโรงพยาบาลได้4-5 วัน ก็พบว่าติดโควิด กักตัว HI รับยาฟาวิพิลาเวีย และตอนนี้กักตัวครบ 10 วันแล้วค่ะ มีอาการริดสีดวงทวารกำเริบ เมื่อ 3-4 วันที่แล้ว คือมีแผลภายนอก รู้สึกปวดตุบๆ ค่ะ แช่ก้นมา 2 วันวันละ 2 ครั้ง และเหน็บยาวันละ 2 ครั้งค่ะ อยากเรียนถามคุณว่า จากอาการดังกล่าว และประกอบกับเพิ่งผ่านัดมาและเพิ่งหายจากโควิดมาสามารถทานยารักษาริดสีดวงร่วมด้วยได้ไหมคะ ตืออยากหายปวดค่ะ
สวัสดีค่ะ การมีแผลที่ทวารหนัก ร่วมกับอาการปวดบริเวณรูทวารหนัก หากไม่ได้มีการถ่ายอุจจาระเป็นเลือดร่วมด้วย ก็น่าจะเป็นโรค แผลปริขอบทวารหนัก (anal fissure) มากกว่าริดสีดวงทวารค่ะ เพราะอาการของริดสีดวงทวาร ที่เป็นชนิดภายในนั้น จะมีอาการถ่ายเป็นเลือดเป็นหลัก มักไม่มีเจ็บหรือปวดรูทวาร หรือหากเป็นริดสีดวงทวารชนิดภายนอก ก็จะเห็นมีติ่งเนื้อยื่นออกมา ซึ่งอาจเจ็บปวดได้ แต่จะไม่ได้เห็นเป็นแผลค่ะนอกจากโรคแผลปริขอบทวารหนักแล้ว การมีแผลที่ทวารหนักและมีอาการเจ็บ อาจเกิดจากโรคอื่นๆ ได้อีก เช่น ลำไส้อักเสบเรื้อรัง (Crohn's disease) ซิฟิลิส หนองใน (จากการร่วมเพศทางทวารหนัก) วัณโรค มะเร็ง เป็นต้น แต่ก็จะต้องมีอาการอื่นๆ ร่วมด้วยอีกหลายอย่างในเบื้องต้น ควรดูแลแบบโรคแผลปริของทวารหนักไปก่อน ได้แก่ การอย่าให้ท้องผูก และทำให้อุจจาระนิ่ม โดยการดื่มน้ำเปล่ามากๆ อย่างน้อยวันละ 2-3 ลิตร เน้นทานผักและผลไม้สด ลดปริมาณการทานเนื้อสัตว์ และอาจทานยาที่ช่วยให้อุจจาระนิ่ม เช่น ด๊อกคูเสทโซเดียม (docusate sodium), ด๊อกคูเสทแคลเซียม (docusate calcium) เป็นต้น และไม่ควรใช้แรงเบ่งถ่ายอุจจาระ นอกจากนี้ อาจใช้ยาเหน็บที่ใช้รักษาโรคริดสีดวงทวาร นำมาใช้บรรเทาอาการเจ็บและรักษาแผลได้ด้วย เช่น พรอกโตซดิล (proctosedyl), โดพรอก (doproct) เป็นต้น ซึ่งยาเหล่านี้ สามารถที่จะทานได้ แม้เพิ่งไปผ่าตัดนิ่วในถุงน้ำดีมา และเพิ่งหายจากโควิดมาค่ะ ยาเหล่านี้ ไม่ได้มีผลต่อโรคโควิด หรือแผลที่ผ่าตัดค่ะส่วนการนั่งแช่ก้นในน้ำอุ่นจัดวันละ 2-3 ครั้ง ครั้งละ 15-30 นาที ก็สามารถได้ โดยจะช่วยให้แผลและอาการเจ็บแสบรูทวารหนักหายเร็วขึ้นด้วยแต่หากอาการไม่ดีขึ้น ปวดรูทวารมากขึ้น ก็ควรไปพบแพทย์เพื่อตรวจรักษาค่ะ